31999L0050
L 139/29
JURNALUL OFÍCIAL AL UNIUNII EUROPENE
DIRECTIVA 1999/50/CE A COMISIEI
din 25 mai 1999
de modificare a Directivei 91/321/CEE privind preparatele pentru sugari și preparatele de continuare
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 89/398/CEE a Consiliului din 3 mai 1989 de apropiere a legislațiilor statelor membre privind produsele alimentare destinate unor utilizări nutriționale speciale (1), astfel cum a fost modificată prin Directiva 96/84/CE a Parlamentului European și a Consiliului (2), în special articolul 4 alineatul (1),
după consultarea Comitetului științific pentru alimentație,
(1)
întrucât articolul 6 din Directiva 91/321/CEE a Comisiei (3), astfel cum a fost modificată ultima dată prin Directiva 96/4/CE (4), prevede că preparatele pentru sugari și preparatele de continuare nu poate conține nici o substanță în proporții susceptibile să pună în pericol sănătatea sugarilor și a copiilor de vârstă mică și că este necesar ca aceste niveluri maxime pentru astfel de substanțe să fie stabilite fără întârziere;
(2)
întrucât diferite regulamente cu privire la nivelul maxim de reziduuri de pesticide din astfel de produse creează bariere comerciale între anumite state membre;
(3)
întrucât nivelurile maxime pentru reziduuri de pesticide prevăzute de Directiva 76/895/CEE a Consiliului din 23 noiembrie 1976 de stabilire a concentrațiilor maxime de reziduuri de pesticide în și pe fructe și legume (5), astfel cum a fost modificată ultima dată prin Directiva 97/41/CE (6), de Directiva 86/362/CEE din 24 iulie 1986 de stabilire a concentrațiilor maxime de reziduuri de pesticide din și de pe cereale (7), astfel cum a fost modificată ultima dată prin Directiva 98/82/CE a Comisiei (8), de Directiva 86/363/CEE din 24 iulie 1986 de stabilire a concentrațiilor maxime de reziduuri de pesticide din și de pe alimentele de origine animală (9), astfel cum a fost modificată ultima dată prin Directiva 98/82/CE și de Directiva 90/642/CEE din 27 noiembrie 1990 privind fixarea nivelurilor maxime pentru reziduurile de pesticide în și pe anumite produse de origine vegetală, inclusiv fructe și legume (10), astfel cum a fost modificată ultima dată prin Directiva 98/82/CE nu aduc atingere dispozițiilor speciale aplicabile preparatelor pentru sugari și preparatelor de continuare;
(4)
întrucât, luând în considerare obligațiile internaționale ale Comunității, în cazul în care dovezile științifice sunt insuficiente, principiul precauției permite Comunității să adopte provizoriu măsuri pe baza informațiilor aplicabile disponibile, până la o evaluare suplimentară a riscului și o revizuire a măsurii în termen rezonabil;
(5)
întrucât, pe baza a două avize prezentate de Comitetul științific pentru alimentație umană la 19 septembrie 1997 și la 4 iunie 1998, există în prezent îndoieli în ceea ce privește valorile dozei zilnice acceptabile (DZA) pentru protecția sănătății sugarilor și a copiilor de vârstă mică; întrucât îndoielile exprimate privesc nu numai pesticidele și reziduurile de pesticide, dar și substanțele chimice periculoase și întrucât, în consecință, Comisia examinează posibilitatea stabilirii, cât mai curând posibil, a nivelurilor maxime de metalele grele în alimentele destinate sugarilor și copiilor de vârstă mică;
(6)
întrucât, prin urmare, în ceea ce privește alimentele cu utilizări nutriționale speciale destinate sugarilor și copiilor de vârstă mică, este adecvat să se adopte o limită comună foarte scăzută pentru toate pesticidele;
(7)
întrucât această limită comună foarte scăzută trebuie să fie stabilită la 0,01 mg/kg, care este practic nivelul minim detectabil;
(8)
întrucât trebuie impuse limitări severe ale reziduurilor de pesticide; întrucât, printr-o selecție atentă a materiilor prime și dat fiind că preparatele pentru sugari și preparatele de continuare suferă o prelucrare intensă în decursul procesului de producție, este posibil să se obțină produse care să conțină niveluri foarte scăzute ale reziduurilor de pesticide;
(9)
întrucât, totuși, în cazul unui număr mic de pesticide, chiar și astfel de niveluri scăzute pot să antreneze, în cel mai rău caz posibil, depășirea DZA pentru aceste substanțe; întrucât, prin urmare, preparatele pentru sugari și preparatele de continuare nu trebuie să conțină pesticidele menționate și trebuie să fie fabricate fără folosirea unor asemenea pesticide;
(10)
întrucât prezenta directivă reflectă cunoștințele actuale despre aceste substanțe; întrucât orice modificare bazată pe progresul științific sau tehnic va fi stabilită prin procedura prevăzută la articolul 13 din Directiva 89/398/CEE;
(11)
întrucât Directiva 91/321/CEE trebuie modificată în consecință;
(12)
întrucât măsurile prevăzute în prezenta directivă sunt conforme cu avizul Comitetului permanent pentru produse alimentare,
ADOPTĂ PREZENTA DIRECTIVĂ:
Articolul 1
Directiva 91/321/CEE se modifică după cum urmează:
1.
La articolul 1 alineatul (2) se adaugă litera (e), după cum urmează:
„(e)
«reziduul de pesticide» reprezintă reziduul, aflat în preparatele pentru sugari și în preparatele de continuare, al unui produs de protecție a plantelor în conformitate cu articolul 2 alineatul (1) din Directiva 91/414/CEE a Consiliului (11), inclusiv metaboliții săi și produsele ce rezultă din degradare sau alte reacții ale acestuia;
2.
Articolul 6 se înlocuiește cu următoarele:
„Articolul 6
(1) Preparatele pentru sugari și preparatele de continuare nu conțin nici o substanță în proporții susceptibile să pună în pericol sănătatea sugarilor și a copiilor de vârstă mică. Nivelurile maxime necesare se stabilesc fără întârziere.
(2) Preparatele pentru sugari și preparatele de continuare nu conțin reziduuri de pesticide individuale la niveluri care să depășească 0,01 mg/kg în produsul gata pentru consum sau reconstituit conform instrucțiunilor producătorului.
Metodele analitice pentru determinarea nivelurilor reziduurilor de pesticide sunt metode standardizate general acceptate.
(3) Pesticidele menționate în anexa IX nu se folosesc la produsele agricole destinate obținerii de preparate pentru sugari și preparate de continuare.
(4) Se stabilesc, după caz, criterii microbiologice.”
3.
La anexa IX se adaugă următoarele:
„ANEXA IX
Pesticide care nu se folosesc la produsele agricole destinate producției de preparate pentru sugari și de preparate de continuare:
Denumirea chimică a substanței
…”
Articolul 2
Statele membre pun în aplicare actele cu putere de lege și actele administrative necesare pentru a se conforma prezentei directive până la 30 iunie 2000. Statele membre informează de îndată Comisia cu privire la aceasta.
Aceste acte cu putere de lege și acte administrative se aplică astfel încât:
(a)
să autorizeze comerțul cu produse conforme cu prezenta directivă până la 30 iunie 2000;
(b)
să interzică de la 1 iulie 2002 comerțul cu produse care nu respectă prezenta directivă.
Atunci când statele membre adoptă aceste acte, acestea cuprind o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
Articolul 3
Prezenta directivă intră în vigoare în a douăzecea zi de la data publicării în Jurnalul Oficial al Comunităților Europene.
Articolul 4
Prezenta directivă se adresează statelor membre.
Adoptată la Bruxelles, 25 mai 1999.